bavarian-nlp/barwiki-20250901 huggingface dataset:
Staffa

Da Staffa (1771 m) is oana vo de Hausberg vo de Reichahoia und da Hausberg vo Piding und Aufham und gheart zua Staffagruppn, de wiedarum zua de Cheamgaua Oipn dazuagheart. Direkt undan Gipfe is as Staffahaus oder aa Reichahoia Haus, a Hüttn vom Reichahoia Oipnverein, de wo aa a Wirtschaft und a Unterkunft is. Direkt do is aa a kloane Kapejn. Des eisane Gipfekreiz is vo 1853.
Staffagruppn.
De Staffagruppn, des fejsige Bergmassiv, streckt se viigipfig und 10 km lang hi vo Piding an Ostn bis Inzej an Westn. Der Gipfezug fangt im Ostn ois gacha Woidbugl o an Fuadaheiberg, an Hausberg vo Staffabruck und Piding, as Gipfekreiz steht auf dem 1317 m houhan Fuadaheistoa, obwoi no Woidbugl no häha is. Geographisch hoaßt er Vordastaffa.
Vo dem ziaght a Fejsgrod (Ostgrod) zum eigantlichn Staffa (Standdartdeitsch "Hochstaufen") auffe (1771 m) und dann weida und wieder owe iban Mittlstaffa (1618 m) und an groußn Rieß, de Roßkarschartn, gehts ibe zua de Staffa-Gipfen, Zenokopf (1756 m) und da Zwiesl (1781 m). Dia zwoa han noh beinand und ma hoaßts aa Hintdastaffa. Der Zwiesl ist die hächste Gipfe vo da ganzn Gruppn. Mit oan schmoiann Grod kimt dann no da westliche Eckpfeila vo da 10 km langan Bergkettn, da Gamskoge (1750 m) und herd af mitm Scharnkopf (1355 m), der staj und fejsig zum Weißboch obricht.
A echta Weana geht net unta

A echta Weana geht net unta (dt.: Ein echter Wiener geht nicht unter) is a Fernsehserie, die wos vom ORF vo 1975 bis 1980 draht wordn is. Hauptfigua is da Mundl (richtiga Nome is Edmund Sackbauer), gspüüd vom Merkatz Koal. Der is oft sea grantig und zurnig, oba wira öda wiad wiad ara recht liab und nett. De Sackbauers wonan in ana Wonung in Favoritn in Wean. Es get in da Serie oft um Oitogsprobleme. De Serie is unta ondarem deshoib so eafoigreich weu olle Weanarisch redn. Es gibt insgesaumt 24 Foign.
Figuan.
Edmund „Mundl“ Sackbauer.
Da Mundl is zwaafocha Voda und mit da Toni vaheirat. Ea is Elektrika valiad oba oft sei Hockn, weula si hoid oft ned zruckhoidn kaun. Außadem is a Stemma und tringt oft Bia. Ea is um di fümfaviazg Joa oid und schimpft leida aa hoft mid seina Frau und seine Kinda. Ea hod aa an Bruada, den Schani-Onkl.
Antonia „Toni“ Sackbauer.
Di Toni is eigentlich a recht a liabe. Si mocht hoit den Haushoit in da Famülie. Waun da Mundl amoi wieda zua Vanunft brocht wean muass, mocht entweda si des, oda da Schani-Onkl. Am End vo da Serie suacht sa si a Oabeit ois Apotekarin. Se wiad von da Burkhard Ingrid gspüd.
Karli Sackbauer.
Da Karli is da ödare Suhn vo de Sackbauers. Er tringt a gean Bia und is am Aunfong a Stemma, so wia da Mundl. Ea heiratet de Irma mid dera a zwaa Kinda kriagt. Von Beruf is a Staplafoara. Da Rott Klaus spüd eam in da Feanseserie.
Hanni Sackbauer.
Di Hanni is jünga ois da Karli. Si is in den Dichta Franzi vaknoit. Da Mundl kaun den oba ned leidn, weu a si geistig untalegn füd. Drum is di Hanni a oft angfressn aufn Mundl. Di Hanni wiad von da Deutinger Erika gspüd.
Schani-Onkl.
Da Schani-Onkl is da Bruada vom Mundl. Ea is sea vastendnisfoi und tringt aa ned so vü wia da Mundl. Wiara si mid da Muada vom Franzi aunfreindt, vasuacht da Mundl des zu vahindan. Da Schippel Rudi vaköapat eam.
Franzi Vejvoda.
Da Franzi, zu dem da Mundl nua „Nudlaug“ oda „Dioptrienotto“ sogt, is a Dichta und schreibt aa Höaspüle. Amoi vaschofft a dem Mundl an Postn in seina Fiama. Seitdem akzeptiad a eam. Da Franzi is da Freind von da Hanni. Ea wiad vom Wächter Alex gspüd.
Irmi Werner.
Di Irmi is di Frau (zu Begin di Freindin) vom Karli. Ire Ötan ham a Gscheft fia Strickmodn. Am End von da Serie füt sa si vom Karli vanochlessigt. Si kriagt zwa Kinda - den René und di Petra. Di Irmi wiad gspüd von da Nelska Lili.
Foign.
Es gibd virazwanzg Foign de olle zwischn virzg und fuchzg Minutn dauan.
Eisnkappl-Vellach

Eisnkappl-Vellach, oder auf Slowenisch: Železna Kapla-Bela ( hochdeitsch: Eisenkappel-Vellach, moastns oafoch "Bad Eisenkappel" gnonnt) is a zwoasprochige Morktgmoa und z' gleich da sidlichste Morkt vo Östareich im Bezirk Völkermorkt "(Okraj Velikovec)" in Kärntn.
Ois oanziger Ort in Östareich troogt Bod Eisnkoppl des Doppeprädikat Kur- und Luftkurort. Durch de geomorfologische Log wead jeedn Dog de Toifluft am Omd durchs Osinkn vo da Bergluft daneiert. s gib iwas gonz Joar iwa koan Toineewe und im Durchnitt 176 Sunntoog.
Geografie.
Geografische Log.
De Gmoa ligt im Vellachtol in de estlichn Karawankn, in da Nachn zua da Grenz noch Sloweenien.
Demnoch bsitzt Bod Eisnkoppl aa zwoa bedeitnde Grenziwagäng: 'n Seebergsottl "(Jezerski vrh)" und an Paulitschsottl "(Pavličevo sedlo)".
Gmoagliedarung.
Eisnkoppl-Vellach bsteet aus de 11 Katastroigmoana Bod Vellach "(Bela)", Bloosnitzn "(Spodnja Plaznica)", Ebriach "(Obirsko)", Bod Eisnkappl "(Železna Kapla)", Koprein-Petzn "(Pod Peco)", Koprein-Sunnenseitn "(Koprivna)", Leppn "(Lepena)", Lobnig "(Lobnik)", Rechberg "(Reberca)", Remschenig "(Remšenik)" und Trögern "(Korte)". s Gmoagebit gliadert se in foigande 14 Ortschoftn:
Bevöikarung.
Laut da Voikszälung voo 2001 hod de Morkgmoa Eisenkoppl-Vellach 2.710 Eiwoner. Dodavo san 57% vo de durt leewandn Leid deitschsprochige Östareicher und 38% san slowenischsprochige Östareicher.
Zur da remisch-katholischn Kirchn bekennan se 91% vo da Gmoabevöikarung, zur evangeelischn Kirchn und zum Islam jeweils 2%. Ois konfessionslos bezeichnan se 4%.
Monaco Franze

De zehnteilige boarische Fernsehserie Monaco Franze – Der ewige Stenz vo 1983 spuit in Minga und Minga hoaßt auf italienisch "Monaco di Baviera", vo do kimt da Nom "Monaco". Da Monaco Franze is a Münchner Polizeibeamter von da Kripo, mid den richtign Nom Münchinger Franz (gspuit vom Fischer Helmut), der zsamm mid sein Kollegen und bestn Spezl, im Manni (Obermayr Karl) dauernde Ermittlungen in punkto Frauen macht. Buach und Regie: da Dietl Helmut und da Süskind Patrick.
Emmaschbea

Emmaschbea, amtle "Englmannsberg", is a Doaf drei Kilometa weg vo Reischbo und uma zwejf Kilometa weg vo Dinglfing. Emaschbea is heit a Oatstei vo Reischbo (amtle "Reisbach") und khead zam Landkroas Dinglfing-Landa.
Arnsberg

Arnsberg is a Stod im Saualond. In da Stod wohna heid a bissl mehr ois wia 73.000 Leid (2015). Arnsberg is aa d'Haptstod vo dem Regiarungsbeziak, der wos genau a so haßt. A Wohrzeichn vo da Stod is da Glocknturm in da Oidstod.
Karl Obermayr

Da Karl Obermayr (* 4. Aprui 1931 in Freising; † 3. Juni 1985 in Heidelberg) is a boarischa Schauspuia gwen.
Sei Werk.
Vo de vuin Roin, wo da Obermayr Karl gspuit hod, bleim viare bsondas in Erinnerung. Sei gressda Erfoig wor ois Manni Kopfeck im Monaco Franze. De Roin ois besta Spezl hod eam im ganzn boarischn und deitschn Sprochraum bekonnt gmacht. Owa scho vorher hoda se 1974, aa in a Helmut-Dietl-Serie, in „Münchner Gschichtn“, ois uriga Wiat a Denkmoi gsetzt. Zeitlos is a de Franz-Xaver-Bogner-Serie „Familie Meier“, wora an Familienvodda spuit. De viate aussastechande Roin is Der Ruepp, a vafuimts Buach vom Ludwig Thoma.
Da Obermayr Karl hod owa aa in am Haffa andane Fernsehserien mitgspuit, wia "Komödienstadel", "Meister Eder und sei Pumuckl", "Königlich Bayerisches Amtsgericht" und "Weißblaue Gschichtn", aa im Fuim „Die Überführung“ vom Georg Lohmeier und im Zwoateila „Rumplhanni“.
Kuaz, wos mid de Draaorwatn vo "Kir Royal" fertig gwen san, wora aa no tragischaweis an Pfarra bei oana Beerdigung spuit, is da Karl Obermayr dann gstorm. Grod 54 Joar, stirbt er an am Hirntumor. Bis zum Schluss hoda bei "Die Grandauers und ihre Zeit", der Hearspuiversion von da Fernsehserie "Löwengrube", middoo. Eam zua Eahr homs nacha de Haptfigur in da Fernsehserie mit Jörg Hube in "Karl Grandauer" umdafft.
Helmut Fischer

Da Helmut Fischer (* 15. Novemba 1926 in Minga; † 14. Juni 1997 in Riedering/Chiemgau), Bayern, wor aa Schauspuia. Bekannt ois da Monaco Franze.
Sei Lem.
Da Helmut Fischer is in Minga-Neihausn aufgwachsn und es had se relativ friah fia eahm aussagstejt, dara Schauspuia wird. Aba bis da Erfoig kema is, hods lang dauaat. Ewig lang hod er se nur mid unbedeitnde Nebenroin zfriengem miassn.
Aufganga is eascht 1972, wora ois Assistent Ludwig Lenz vom Tatortkommisar Veigl (Gustl Bayrhammer) an groußn Publikum bekannt und 1981 sogoa sei Nochfoiga worn is. Awa de wichtigste Begegnung war de mid den Regieseur und Drehbuachschreiba Helmut Dietl 1974 . Durch dodaln Zuafoi homs eah se in sei Schwabinga Stammcafé „Münchner Freiheit“ kennaglernt und so is a Freindschaft draus worn. Da Helmut Dietl hod obcheckt, was fia a Talent wirkli in eahm steckt und hod eahm 1980 a Haptroin in da Fernsehserie „Der ganz normale Wahnsinn“ gem, wo da Fischer an vahindertn Playboy spuit.
De Serie war fia des Gspann Dietl/Fischer letztendlich nua Generalprob fia de 1983 drahde zeitlose Kuitserie "Monaco Franze – der ewige Stenz". Des war da eigenliche und endgültige Durchbruch von Helmut Fischer.
Ab dera Zeit war er mid Roin voi ausglast, ob Fuim oda Serie, grod no so dahi is ganga. Jetz war a gfrogt wia nia. 1993 homs beim Helmut Fischer Krebs festgstejt. Er hod d'Diagnosn grad seina Frau Utta vazejd. Am 14. Juni 1997 is am Kebs gstorm. Am Liablingsplotz von Helmut Fischer im Gartn vom Café "Münchner Freiheit" in Schwabing steht jetz a Bronze-Denkmoi vo eahm ois Monaco Franze, wo er ned nur in Bronze unvagessn bleibt.
Fernsehserien.
Tatort:
Hans Moser

Da Hans Moser (eigentlich Johann Julier, * 6. August 1880 in Wean; † 19. Juni 1964 in Wean) woa a Östareichischa Voiksschauspüla.
Sei Lem.
Da Johann Julier woar des dritte Kind vom Franz Julier, an Biidhaua, und seina Frau Serafina. Er is an 5. Wieana Gmoabeziark (Margareten) aufgwachsn. Da Johann Julier hod Sprechunterricht beim Hofschauspüla Josef Moser gnomma und vo dem hod er aa sein Nam ognomma. Auf des is er mid Wanderbühnan duach's Land, 1897 hoda sei easchts Engagement in Behmen und im Joa 1903 hät er an Duachbruch fast scho gschafft, wia's'n an des bedeitende Weana Theata an da Josefstod ghoit hom, aba er woar z'kloa mit seine scho 1,57 Meta. Und aa ned da Ollascheena. Auf des is mid de in sein Oidta iblichan Liabhaberroin nixe. So is a wieda mid Wanderbühnan duich Östareich-Ungarn zong.
Nach'n Easchtn Wödkriag is nacha mid seina Chariär so richtig lousganga, weil er endli ins komische Fach kema is, und do wor a unvergesslichs Unikat.
Seiger Veit an Pongau

Seiger Veit an Póngau (Hóchdeitsch ómtlich: St. Veit im Pongau) is a Morktgmóah an Póngau an Soizburger Lónd in Ésterreich und háud 3.669 Eihwóner (Stónd 01.01.2016). Dia Gmóand is da erscht heilklimatische Kuróascht vóh Soizburg.
Gschicht.
A' da friarern Brónzezeid háud a Siadlung am Klingelberg (200 - 1500 v. Kr.) bstónner. Dia is im Zómmhóng mi'm in da Gegand btriammen Kupferbérgbau grindt wórn. Ma vamutt heid, das d' Siadlung netter an Winter bewónt gwejn is und as Rókupfer an Friajáu d' Soizach oiché - bis ad Nachernt vóh Soizburg transpórtirscht wáun is. A' da jingern Eiszeid (za. 450 - 15 v. Kr.) is Seiger Veit aa a kejtischs Siadlungsgebiat gwejn. Aus da Rémerzeid háud sé a an Kirchturm eihgmauerschts Gráubreliëf dahoiden. Aso epps a' da Zeid ummer'ra 800 und 1100 is a Kirchensiadlung entstónden. Dia erschte schriftliche Nénnung vam Óscht is aus'm Jáu 1074 iawerliaferscht. 1425 is as Mórktrecht schriftlich fixierscht wáun. 1334 háuds an Morktbrond gejm, wo dennerscht da hoiwerschte Mórkt, inklusiav da Kirch zasterscht wáun is. D' Kirch is nói aufbaud wáun und an Laaff vóh da Zeid za'ner vierschiffing gótischen Basilika ausbaud wáun. Sie is d' Oahzig an Soizburger Lónd voh derer Óart. 1731 unterm Erschzbischóf Firmian hómd 3.100 Prótestanten d' Gegand valáussen miassen und sand náuch Óstpreissen ausgwónderscht. Nóiche Siadler sand aus'm tiaróierrischen, aus Bóarn und aus'm Rheihlónd kémma.
Geograafie.
D' Gmóah liagg an Póngau, guade siem km vóh da Bezirkshauptstáud Seiger Hons wegg, an Soizburger Lónd. Durchs Gmóahgebiat fliasst d' Soizach. Da Orscht sejm liegg auf an Hochplateau, ówerhoib vóh Schwáuschzach auf za. 760 m. i. A.
Náuchbargmóanden.
S. Veit grénzt an fóigerschte Gmóaner óh:
Katastroigmóandner &amp; Óaschtstóaé.
S. Veit untergliaderscht sé in fóigerschte Katastroigmóandner und Óaschtstóaé:("in Klómmern d' jeeweilig hóchdeitsche Bzeichning")
Klima.
Koide Nórdwind wérnd durch d' nórdseitige Dahéewung vam Hóchglógger stáuch áugschwächt; d' koide Luft an Winter kóh vam Plateau ins Soizachtoi áufliassen. D' wórmern Sydwind kénnern iawas Gouschtoaner- unds Grossourltoi (bóade Toier ziachend sé vah Syd náuch Nórd) náuch S. Veit ziang. Durch d' Láug auf'm Plateau zejd S. Veit za d' sunnreichsten Érschter in Ésterreich.
Wáuppm.
As Wáuppm vóh da Gmóah is: ""in an róden Schiedel is dia Dórstejung vam heiling Veit, némlich da nied bekleiderschte Ówerkérper vóh am jugandlichen Móh mid zan Gebeet gfoiterschte Hénd und an góidbnimbiarten Kóbf, der wáus aus an auf an niadrig, brennerschten Scheiterhauffm ruaherschten schwáuschzen Késsé ausserráugg".
Bólitik.
Da Birgermóaster vóh da Gmóand is da "Birnbáucher Wost (Pirnbacher Sebastian)" vóh da ÖVP.
Spórscht.
S. Veit háud fóigerschte Spórschtméglichkeitner zan biaten:
Aschenau

Aschenau is a kloans Derfal in Niedabayern, des liagd zwischn Schworza und Neihausn. An Aschenau fliassd a Bachl namens Schworza vorbei. Etzan is Aschenau a kloans Derfal, mid 414 Leid, wobei do a de umliagenden Gebiete zejd wern und kirchlich gseng is a Expositur.
Gsellschaftle gehd hou her in Aschnau, mid 6 Vaeine, vom Sportvaein bis zur Landjugend und 3 Stammtisch is ois do. Jeds oa gibt fui Festa, wo se de Leid drefan und fui Leid keman af Aschnau. Olle dand do wos fia ehra Dorf und bsundas fia de Kircha.
Einwohna.
De ehemolige Gmoa Penznriad (mid Aschenau) hod 1841 16 Haisln ghobt, 1846 45 Haisln und 380 Einwohna. Heit homs 414 Einwohna in 141 Haisln.
Gschicht.
Aschenau is s´erste Moi im 12. Joahundert erwähnt woan und 1310 hods in da "Eschenau", wias friara ghoisn hod, scho a Forsthaus mid Gaststum gem. 1808 hod Aschenau mid'n Nochboaoat Pernzriad de Gmoa Penznriad buidt. Davoa is vum Landgricht Mitterfels vawoidt worn. 1869 is in Aschenau de easte Schui baut worn und 1887 de Kirchn, de no heit stähd. 1973 is de Gmoa Penznriad noch 165 Joa Eignständigkeit in de Gmoa Offaberg eingliadat worn.
Sternsinga

Des Sternsinga find imma so zwischn 3. und 6. Jenna stott. Jeds Joar gengan do a boa Buam oda Madl in Sternsingagwanda in eanan Gebiet vo Haus zu Haus und singan a boor Liadl und song eanare Sprichal auf. Damit saumens Ged fia de Oarma und ob und zua griangs a weng an Schogglad oda aundas siaß Zeig.
Des gaunze wird vo da katholischn Kiach gmocht, de wos a des Göd daun weidageben. Meistns gengan de Ministranten vo dera Kiach, oba oft a aundre junge Buaschn und Madln oda Kindln.
Nochdems eanare Sprichal aufgsogt haum, schreims meistens nu 20+C+M+B+1* aufn Diastock. Des soid "Christus mansionem benedicat" hoaßn - auf guad boarisch "Kristus segne des Haisl" - und ned, wia de meisten moanan, "Caspar, Melchior und Balthasar".
Kabarett

Unta Kabarett vastähd ma in Bayern und anderswo a Kunstfoam, ba dea hoffndli gscheide Leit anderne zan Lacha bringan, aber eb'n ned bloß dadurch, dass an Schmarrn erzähl'n oda sonstwie dumm daherred'n, sondern indem dass eb'n gscheid daherredn. Ma muass aufpass'n, dass ma de Kabarettistn (so hoassd se oana, dea wo se in dera Kunstfoam betätigd) ned mit de Hanswurscht'n vawexld, de wo se ois "Comedians" bezeichna, wei des is nämli a himmlweidea Untaschied.
Heakunft.
Herkemma duad des Woat ogebli vo de Franzosn, bei dene a Schonkwirtschoft "cabaret" hoassd. Mid'm Adoptiern vo de franzesischn Weata ham ja insbesondere de Bayern no nia a Problem g'hod, und seitdem hoassd a Wirtschoft, in dea d'Leit ned bloß eana Bia, sondern aa eana anspruchsvolle, aba trotzem lustige Untahoitung kriagd ham, hoid "Kabarett". So richtig ang'fangd hod des gonze in de zwanzga Joa in de groußn Städt wia: Berlin, Wean oda Minga, weil's mid'm End vo da Kaisazeid de Großkopfert'n endli eigseng ham, dass se de Leit an Mund einfach ned gern vabietn lossn. Und wia ma dann endli nimma ins Zuchthaus kemma is, bloß wei ma irgendan Minista recht derbleckd hod, san natiali de Kabaretts wia d'Schwammal ausm Bodn gschossn.
Zwoar hod sich des in am Zeidraum, dea wo, je noch Zeidrechnung, zwischn zwejf und tausnd Joa dauad hod, ois nochmoi g'ändad, owa danach is eascht richtig aufganga. De Alliiertn hams ziemli schnej kapiad, dass's grad mid'm Kabarett, voraus wenns von so gscheite Leit wia'm Dieter Hildebrand und'm Sammy Drechsel gmochd wead, vui dazua beidrong kinnan, dass da oide Mief aus de Köpf von de Leit aussakimmd.
Kabarett in Bayern.
Bayern scheint fia de Kabarettist'n a recht a guads Pflasta zum sei, weil sunst gabs ned so vui davo, de wo obndrei aa no weid iwa die Grenz van Freistoot hinaus eanane Anhänga und eana Publikum findn. Etliche vo dee wirklichn Hochbuagn van Kabarett find'n se in Bayern, so beispuisweis as Lustspuihaus und die Lach- und Schiaßgsejschoft in Minga, owa aa's Scharfrichtahaus in Bossa, da wo Joa fia Joa des gleichnamige Beil valiehn wead. In Bayern gibds owa ned bloß boarische Kabarettist'n, sondern aa an ganz'n Haufa anderne, beispuisweis Frankn wia den Erwin Pelzig (Frank Markus Barwasser) oda den Urban Priol, ja sogar Tiakn wia den Django Asül (wobei ja grad dea af de Frog, wo ea eingdli heakimmd, oiwei "Hengersberg" sogd).
Derbleckn.
Dass des Kabarett in Bayern so bliabd is, liegd meglichaweis a do dran, doss des Derbleckn vo de Großkopfert'n a longe Tradizion hod. Bis in de heiting Dog ghead jo aa da Stoakbiaostich af'm Nockherberg zu de Höhepunkte im boarischn Kiachnjoa, und des gonz gwiss ned bloß wenga dem guad'n Bia, sondern weils da de Politika anständig higrieb'n werd, wos's gonze Joa wieda ois ogstejd hom.
Synonym

A Synonym (Etymologie, aus'm Griachischn: "συνώνυμος" - "synónymos", weatli: "gleichnamig", zum Tei aa zuasätzli mid "gleichbedeitnd" iwasetzt) is oiso a Woat, des ma eingtli sogt, wenn ma a Woat ned song mecht, owa muass. So sogt ma donn onstott dem, wos ma eingtli zum Song hod, wos gonz wos ondas, owa de, de wo dohockn und zuahearn, de wissn zum Groußtei noch scho Bscheid.
Oiso so a Synonym is quasi a Woat, des desejbe Bedeitung hod wia a ondas. Heanemma duad ma a so a Synonym imma donn, wenn oana ned mog, doss oan da ondane vasteht, oda ma wui oan eagan und haud mid soichane Weata umanond, de da ondane ned kennt.
Jetzt gibt's jo jede Menge Synonyme, aus da Sicht vo de, de as Gonze heanemma, und aus da Sicht vo de, de wo des ois eafoaschn mechtn. Und de Sicht, de schau ma uns a weng gnaua o, so doss ma nochad wissn, wos doss ois fia Synonyme gibt.
Strikte Synonymie (Bedeitungsgleichheit).
Des is wos, wo ma song ko, des is as Gleiche, wos a moant, bloß hod ea a ondas Woat dofia. Ma ko oiso beide Weata heanemma und da Sotz hod imma no'n sejbn Sinn. Bei uns in Bayern ko ma des recht oafoch voazoang, "Zuindhoiz = Streichhoiz". So ko jetzad jeda song, wos a mecht, san zwoar zwoa vaschiedne Weata, owa beide hom de sejbe Bedeitung. Frogt's oiso an noch am Zuindhoiz, weast ziemli sicha des sejbe griang, wia wennst noch oam Streichhoiz frogst.
Partieje Synonymie (Bedeitungsähnlichkeit).
Des is jetzad scho nimma genau dessejbe, owa ähnli. Oiso nemma hoargenau, sondan nua fost oda ziemli, je noch dem. Ois Beispui kennt ma affiahn:
"Da Schreiba schreibt do ziemli duachanand."
oda
"Da Schreiba schreibt gonz schee wirr."
Beide Sätz san vo dem, wos aussong soin, ziemli ähnli, owa ned gleich. Somid homma's domid oiso mid'm Parziejn Synonym zum doa. A soich a Synonym nennt ma donn aa "Homoonymie."
Hyponymie ois Sondafoi vo parzieja Synonymie.
Ausdrick fia Untabegriffe vo am gmoasoma Owabegriff ("Kohyponyme)" san a Sondafoi vo da parziejn Synonymie.
Und da Aristoteles, a griachischa Philosoph, wo scho voa a poa Tausnd Joar gwusst hod, doss ma doch olle bloß „Rindviecha“ san. Wei dea hod in seina Kategorienschrift festghoitn:
"Synonym werd gnennt, wos'n Nam midanand hod und bei dem dea zum Nam ghearige Ausdruck, wos des Wesn betrifft, deasejbe is." So hod nochad da Aristoteles scho z'recht festgstejt, doss mia Menschn eingtli olle „Rindviecha“ san. Wei so wia ea sogt, des Synonym Lebewesn af beide zuatreffn ded. Somid is oiso bewiesn, ollas „Rindviecha“. Sejbstvaständli is des ois nuasemantisch zum seng.
Gschwoine

Gschwoine san Würscht, de wo ma in Bayern gern isst. Sie is a bissal vawandt mit da Weiswurscht, awa one Haut und a bissal lenga und dinna sans a. Drin is fast blos a Schweinas und a Koibfleisch. A diam oa song a Woiwürscht dozua.
Normalaweis brotsdas im Pfanndl außa. Dozua gibts an Erdäpfelsalat oda a Kadoffebirä.
Saalach

De Saalach, (Pinz- und Pongaurisch aa "Soiach", Soizburgarisch: aa "Saaloch") is a 103 Kilometa langer Fluss in da Euregio Soizburg - Berchtsgoana Land - Traunstoa.
Verlaf.
De Quejn vo da Saalach is am Torsee untahoib vom 2178 m houhan Gamshog in de Kitzbiia Oipn im Pinzgau (Bundesland Soizburg) zum findn. Vo do laffts iba Soiboch-Hinterglemm, Moashofn, Soifeldn, Lofer und Unkn, weidahin im Pinzgau, bei Meleck gehts nach Oberbayern eine, iba Scheizlreith und Jettnberg an Saalachsee und dann auf Reichahoi.
Und vo do rinnts iba Staffabruck, Pidinger und Marzoia Au rein auf da oberboarischn Seitn, bis’s dann ab Piding-Bichebruck wieda de Grenz zwischn Ästdareich und Bayern biidt. Des bleibt so, bis’s nerdlich vo Soizburg und Freilassing, auf 408 Meta, in d'Soizach rinnt.
Freizeit.
De Saalach is a scheena Gebirgsfluss, wo ma raftn und Kajakfahrn ko, as Fischn gäht guat. Aa is as Ufer recht guat fia Lagafeia in de Auwäjda.
Piding

 
Piding is a Dorf und a Gmoa im obaboarischn Landkreis Berchtsgoana Land in da Nahn vo Reichahoi, Soizburg und Freilassing und liegt landschaftlich am Fuaß vo de Oipn (Fuadaheiberg und Staffa) und is de sidlichste Gmoa vom Rupertiwinke.
Ortstei.
De Ortsteil san Piding sejm (aa Piding-Dorf), Mauthausn, Pidingerau, Urwies, Kloahegl, Bichebruck und Staffabruck.
Gschicht.
Ma woaß vo archäologische Fund, daß Leit scho seit da Jungstoazeit (uma 2800 v. Kr) in da Gengt siedln. Beim Bau vo da (friaran) Schianlag 1970 an Fuadaheiberg han Kupfaring aus da Bronzezeit gfundn worn.
Mid'n Landnehma duich de Baiern an 6. Jahrhundat hod Piding, wia aa de Umgebung, zua dem groußn Soiburggau vom boarischn Stammesherzogdum gheart. Nachdem da Erzherzog vo Soizburg an boarischn Herzog gengiba oiwei mehra Macht griagt hod und sei Territorium bis 1328 sogar ganz vo Baiern louslesen kenna hod, hod Piding bis zua Säkularisation 1810 zum Erzbisdum Soizburg gheart. Piding is dann, zsamm mi'n ganzn Rupertiwinke, wieda an Bayern ganga und aa bliem.
Leit.
1790: 635 Eihwohna&lt;br&gt;
1910: 864&lt;br&gt;
1939: 1140&lt;br&gt;
1946: 1540&lt;br&gt;
1985: 3996&lt;br&gt;
2000: 5093&lt;br&gt;
2002: 5257&lt;br&gt;
2014: 5328&lt;br&gt;
2015: 5384
Braich.
Wia ibaroi im Rupertiwinke wern aa in Piding oide Braich no glebt, wia an Gebirgstrachnvarein "D'Staufenecker", bei da Pidinga Muse, oda beim Pidinga Bauerntheata.